FSMART บุญเติมก้าวกระโดดแฉทุกวัน ทันเกมหุ้น
ราคาหุ้นของ บริษัท ฟอร์ท สมาร์ท เซอร์วิส จำกัด (มหาชน) หรือ FSMART ฉับไวเสมอต่อข่าวดี ไม่ต้องกลัวว่า พ.ร.บ.หลักทรัพย์ใหม่จะเล่นงานข้ออหา “ข้อมูลวงใน” ให้เสียเวลา
4 ต.ค. 2559

ราคาหุ้นของ บริษัท ฟอร์ท สมาร์ท เซอร์วิส จำกัด (มหาชน) หรือ FSMART ฉับไวเสมอต่อข่าวดี ไม่ต้องกลัวว่า พ.ร.บ.หลักทรัพย์ใหม่จะเล่นงานข้ออหา “ข้อมูลวงใน” ให้เสียเวลา
ล่าสุดเมื่อวันศุกร์ที่ผ่านมา  นายณรงค์ศักด์ เลิศทรัพย์ทวี ผู้ช่วยกรรมการผู้จัดการ  FSMART ประกาศแผน 3 ปี กันให้รู้แล้วรู้รอดไป จะไม่ต้องมาซักถามกันบ่อยๆ หรือ แอบกระซิบกระซาบกัน
ตามแผน 3 ปี…..ทำเหมือนจะไม่มีการแถลงข่าวกันอีก ยกเว้นข่าวซ้ำซากในช่วงเวลา 3 ปีข้างหน้า….ภายใต้การนำของกรรมกรรผู้จัดการ “คนโตตัวเล็ก” อย่างนายสมชัย สูงสว่าง FSMART ตั้งเป้าว่าระหว่างปี พ.ศ. 2559-2561 จะมีรายได้เติบโต 30% ต่อปี และจะมีส่วนแบ่งการตลาด (market share) อยู่ที่ 15% จากการขยายตู้บุญเติม 24,000 ตู้ต่อปี และจะมีตู้บุญเติมอยู่ที่ 150,000 ตู้ โดยวางงบลงทุนปีละ 700-800 ล้านบาท
แผน 3 ปีนี้ เดินหน้ามาได้แล้วในปีแรกเกือบครบ ซึ่งปรากฏว่า สร้างความมั่นใจว่า ผลการดำเนินงานของปี 2559 FSMART จะมีรายได้ และกำไรเติบโตเกินเป้าหมายที่วางไว้ 30% จากปีก่อนที่มีรายได้ 1,683.96 ล้านบาท และมีกำไรสุทธิ 271.74 ล้านบาท เนื่องจากการติดตั้งตู้บุญเติมที่คาดว่าจะเกินเป้าหมายที่วางไว้ 90,000 ตู้ทั่วประเทศ จากปัจจุบันมีจำนวนตู้บุญเติมแล้ว 85,000 ตู้
การเติบโตที่แรงมากเกินระดับปกตินี้ มาจากแรงกระตุ้นจากการที่มีจำนวนคู่แข่งเพิ่มมากขึ้น ส่งผลให้บริษัทมีการกระจายตู้มากกว่าแผนที่วางไว้… นอกเหนือจาก ความต้องการของผู้บริโภคยังมีแนวโน้มที่เติบโตขึ้นอย่างต่อเนื่องตามธรรมดา
จะบอกว่า ยิ่งมีการแข่งขัน ยิ่งโตแรงกว่าเดิม..ว่างั้น
ไม่เพียงเท่านั้น คนโตตัวเล็ก ยังออกมาสำทับให้คู่แข่งขวัญผวาอีกว่า แนวโน้มการดำเนินงานในช่วงครึ่งปีหลัง บริษัทคาดจะมีรายได้เติบโตดีกว่าในช่วงครึ่งปีแรก เนื่องจากจำนวนตู้บุญเติมที่มีการเพิ่มขึ้นอย่างต่อเนื่อง และยังได้รับอานิสงส์จากการที่ยอดการเติมเงินเติบโตขึ้นตามไปด้วย
ณ สิ้นเดือน สิงหาคม  FSMART มีมูลค่าการเติมเงินมือถือผ่าน ตู้บุญเติม อยู่ที่ 14,000 ล้านบาท หรือมากกว่า 13%  ของมูลค่าตลาดระบบมือถือเติมเงินกว่า 69,000 ล้านบาท จากปีก่อนมีประมาณ 11% ซึ่งเติบโตเฉลี่ย 3-5% ต่อเดือน และลูกค้ามือถือของระบบเติมเงินที่มีการเติมเงินผ่านตู้บุญเติมกว่า 20 ล้านราย เพิ่มขึ้นจากปีก่อนที่มี 18 ล้านราย จากตลาดมือถือที่มีอยู่ทั้งหมด 70 ล้านหมายเลข
 โตเร็วอย่างนี้ ช่วยไม่ได้เลยจริงๆ 
ข่าวดีอย่างนี้ ทำให้ข่าวทางลบจากการที่บริษัทได้ถูกยกเลิกจากสมาคมฟุตบอลแหงประเทศไทย ให้เป็นตัวแทนจำหน่ายตั๋วเข้าชมการแข่งขันฟุตบอลโลก 2018 รอบคัดเลือก 12 ทีมสุดท้ายโซนเอเชีย ซึ่งจัดให้มีการแข่งขันในไทยทั้งหมดในฐานะทีมเหย้าประมาณ 5 ครั้ง…ทั้งที่เป็น “งานเอากล่อง”แท้ๆ…
คู่แข่ง อย่าได้อิจฉากันเลยสำหรับบริษัทอื่นๆ เพราะที่โตแรงอย่างนี้ ไม่ได้มาเพราะเป็น “สามล้อถูกหวย”
โตแรงขนาดนี้ ยังไม่มีหยุดพัก เพราะนอกจากการทำข้อตกลงกับการเคหะฯ ตั้งตู้บุญเติบที่แฟลตคลองจั่นจนครบหมดทุกอาคารแล้ว ในช่วงปลายปีนี้บริษัทจะมีการเปิดให้บริการการโอนเงินผ่านตู้บุญเติม เพิ่มอีก 1 ธนาคาร จากปัจจุบันเปิดให้บริการเพียงธนาคารกรุงไทยเท่านั้น ซึ่งจะมีรายได้จากค่าธรรมเนียม เริ่มต้นที่ 30 บาทต่อครั้ง ปัจจุบันมีการทำรายการสูงถึง 2,500 รายการต่อวัน …แถมยังอยู่ระหว่างการเจรจากับธนาคารที่เหลือเพิ่มเติม ถ้ามีความชัดเจนจะแจ้งให้ทราบอีกครั้งภายหลัง
สำหรับช่องทางสร้างรายได้ใหม่… FSMART ก็ยังเตรียมเปิดตัว เว็บไซต์  HYPERLINK ชื่อ http://www.houseofticket.com  ซึ่งเป็นช่องทางการจำหน่ายตั๋วตั๋วเครื่องบินก่อน ในเดือนตุลาคมนี้ แล้วในปีหน้า (ปี 2560) จะมีการเพิ่มช่องทางของการจำหน่ายตั๋วเพิ่มเติม เช่น ตั๋วรถ บขส., ตั๋วคอนเสิร์ต และ กีฬา เป็นต้น โดยบริษัทจะมีรายได้จากค่าธรรมเนียมในการใช้บริการเริ่มต้นที่ 15 บาทต่อรายการ
เช่นกัน…ในปี 2560 จะมีการเปิดให้บริการแอปพลิเคชั่น “E-Wallet” บนสมาร์ทโฟน เพื่อตอบสนองคนรุ่นใหม่ ในการชำระค่าสินค้าผ่านสมาร์ทโฟน ในการซื้อสินค้าต่างๆ โดยจะสามารถเติมเงินผ่านตู้บุญเติม และเชื่อมต่อกับบัตรเครดิตของธนาคารต่างๆ คาดว่าจะเปิดให้บริการและดาวน์โหลดได้ในช่วงไตรมาส 1/60
อย่าได้ถามเลยว่าขยันโตอย่างนี้ FSMART จะได้กำไรเท่าใดในอนาคต…และราคาหุ้นจะไปที่เท่าใด…เพราะแม้ถามเท่าใด ก็ไม่ยอมบอกแน่
“อิ อิ อิ”